Video: Halfnaak man laat boewe spaander‘n Skermskoot uit die video waar ‘n halfnaak man rowers laat spaander. Die video volg onderaan die berig. ŉ Video van ŉ man wat in sy onderklere drie vermeende aanvallers by ŉ huis verjaag het, versprei soos ŉ veldbrand op sosiale media. Die oorsprong van die video is in hierdie stadium nog onbekend. Dit wil voorkom of dit kringtelevisiebeeldmateriaal is van ŉ vermeende rooftogpoging op 25 September om 06:11. In die video staan twee mense in die oprit van ŉ huis, by ŉ voertuig se kattebak. Die huis se skuifhek is oop. ŉ Wit voertuig ry verby die huis waarna drie gewapende mans uitspring en die twee mense in die huis in dwing. Die aanvallers laat spaander kort daarna wanneer ŉ gewapende man in sy onderklere met ŉ vuurwapen op hulle afstorm. Die voorval het vermoedelik in Roodepoort, Johannesburg, plaasgevind. Maroela Media het die beeldmateriaal aan die polisie gestuur en wag vir terugvoer.